ประกันวินาศภัยยิ้มรถหายน้อยลง
ภาครัฐ เอกชนผนึกกำลังคุมเข้มรถหาย ทำ 5 เดือนลดลงเกินครึ่งของช่วงเดียวกันปีที่แล้ว
6 มิ.ย. 2559

ภาครัฐ เอกชนผนึกกำลังคุมเข้มรถหาย ทำ 5 เดือนลดลงเกินครึ่งของช่วงเดียวกันปีที่แล้ว
แหล่งข่าวจากสมาคมประกันวินาศภัยไทย เปิดเผยว่า จำนวนรถยนต์ที่หายใน 5 เดือนของปีนี้มีจำนวน 289 คัน จากช่วงเดียวกันของปีก่อนที่มีรถยนต์หายประมาณ 1,000 คัน ส่วนรถจักรยานยนต์จากที่เคยหายในช่วง 5 เดือนปี 2558 จำนวน 8,000 คัน ก็ลดลงเหลือ 2,000 คัน ในช่วงเดียวกันปีนี้ 
“การที่รถหายลดลงทำให้ช่วง 5 เดือนที่ผ่านมา บริษัทประกันวินาศภัยจ่ายค่าสินไหมทดแทนกรณีนี้ลดลงเหลือประมาณ 86.7 ล้านบาท”  แหล่งข่าวเปิดเผย
ทั้งนี้ เป็นผลมาจากการร่วมมือกันกับภาครัฐที่เกี่ยวข้องในการตรวจสอบรถอย่างเข้มงวดตามแนวชายแดน มีการแลกเปลี่ยนข้อมูลกันเพื่อนำไปขยายผลการติดตามและป้องกัน อีกทั้งกรมการขนส่งทางบกใช้ระบบออนไลน์ตรวจสอบทะเบียนรถเพื่อป้องกันการสวมทะเบียนรถ
“รถที่เกิดอุบัติเหตุหนักซ่อมไม่ได้ จะมีการนำซากรถไปประมูล ซึ่งมีกลุ่มมิจฉาชีพเข้าไปประมูลซากรถเพื่อนำสมุดทะเบียนรถและเลขตัวถังของรถมาสวมกับรถที่โจรกรรมมา แต่ทุกวันนี้มีการบันทึกข้อมูลทำให้ตรวจสอบได้ จึงป้องกันมิจฉาชีพได้ระดับหนึ่ง” แหล่งข่าวระบุ
แหล่งข่าวเปิดเผยว่า ขณะนี้ยังประเมินไม่ได้ว่าครึ่งหลังปีนี้รถจะหายน้อยลงเหมือนในช่วงครึ่งปีแรกหรือไม่